Jesu Christi Dei et salvatoris nostri nomen, quod est super omne nomen, etc. Ego igitur Enzelinus Parisiensium Dei gratia Episcopus, Vergiacensium vero patronus, et hereditario jure dominus, infra prælibati oppidi septa Monasteriolum a me ob mei parentumque meorum requiem, vitæque æternæ ademtionem constructum, et in honorem S. Dionysij Martyris dedicatum, quantulacumque meæ hereditatis portione pro modulo meæ possibilitatis ditaveram, Clericosque inibi die noctuque vigilantes obsequentissime, prout prædicta facultas postulabat, adhibueram. Porro prospiciens magna quæque ad inferiora relabi, minora vero difficile ad altiora posse erigi, cum mundus jam senescens positus sit in proclivi, Ecclesia autem Christi undique adversitatum procellis irruentibus, divini auxilij anchora firmata, ad æternæ securitatis littus tendens vix periculum evadat naufragij; hanc quam predixi Eclesiam alieni cognovi adminiculi egere. Quod quomodo inveniretur circumspiciens, ad S. Nazarij Martyris venerandam fratrum congregationem mentis intuitum intendi, congruumque hoc ob duarum rerum exactionem fore decrevi. Primum, quia prædicta Ecclesia in prælibati sancti sita est diœcesi. Secundum, quia præfata Canonicorum Congregatio in regularibus institutis nullibi inferior valet inveniri. Ea vero lege ad congregationem hanc Ecclesiam nostram volumus respicere, ut nihil inibi sancti Nazarij Episcopus potestatis, seu dispositionis exerceat. Decanus autem Prælationis officium, præbendasque Vergiacensium fratrum det, vel sicut usus, imo abusus est, vendat, preciumque in fratrum Eduensium usum, sicut eis complacitum fuerit, convertat. Locusque Vergiacensis situ tantummodo positionis, sed non firmitatis unitate ab illo S. Nazarij loco distet. Testamenti igitur calumniator seu inficiator hujus nostri, anathematis vinculo irretitum se sciat, et judicio puniendum ejus, quo regnante in æternum. Hoc publice Augustoduni est actum anno incarnationis ejusdem M.XXXIII. Indictione XV, regnante Henrico Francorum Rege anno II. Ego Enzelin us Episcopus signo testamentum firmavi. Signum Roberti Ducis, a quo, et in cujus præsentia hæc Carta est firmata. Signum Helmuini Episcopi. Signum Hugonis Episcopi et Comitis. Signum Hugonis Archiepiscopi Chrysopolitani. Signum Gofridi Episcopi Cabilonensis. Signum Hugonis Episcopi Nivernensis. Signum Rainaldi Comitis. S. Ottonis Comitis. S. Vidonis Decani. S. Aganonis Abbatis. S. Hugonis Abbatis. S. Eusebi Præcentoris. S. Valeriani Archidiaconi. S. Hugonis Præpositi; S. S. Valtheri militis; S. Rainaldi militis; S. Dalmacij militis; S. Anselmi militis; S. Vidonis militis. Ego Bernardus scripsi et subscripsi vice Ramaldi Cancellarij.